Kind (2) deur kamervenster doodgeskiet | Netwerk24
Deur Cara-Lee Dorfling 13 Februarie 2020 17:24
’n Peuter is dood nadat verskeie skote deur ’n toe kamervenster van ’n huis in Port Elizabeth geskiet is.
Onica Dyonasi (2) is Woensdag noodlottig gewond in die skietery in Canarystraat, Booysenspark.
Volgens kol. Priscilla Naidu, polisiewoordvoerder, het Onica, haar 39-jarige ma en sesjarige boete geslaap toe die skote kort voor middernag geklap het.
Die ma is in haar maag gewond en die seun in sy been en albei was Donderdag nog in die hospitaal.
Naidu sê die aanvallers het weggehardloop sonder om iets te steel.
Hoewel daar gerugte is dat die ma familiebande met ’n bendelid in die noordelike voorstede het, sê Naidu die polisie het nog geen inligting of bewyse dat dit wel die geval is nie.
Lt.genl. Liziwe Ntshinga, Oos-Kaapse polisiekommissaris, het die voorval veroordeel en opdrag gegee dat die polisie se 72-uur-aktiveringsplan in werking tree sodat die skieters vasgetrek kan word.
Sy het die gemeenskap verseker die polisie sal onverpoos werk om ’n deurbraak in hul ondersoek te maak.
Enigeen met inligting word versoek om speur-konst. Ralton Tarentaal by 082 442 1633, of die Bethelsdorp-polisiekantoor by 041 404 3005 te bel.
Meer oor: Onica Dyonasi | Booysenspark | Peuter Doodgeskiet | Kind Doodgeskiet | Aanval | Bendegeweld | Skietvoorval